b'\n_START_ARTICLE_\nRuptura de relacions diplom\xc3\xa0tiques\n_START_PARAGRAPH_\nLa ruptura de relacions diplom\xc3\xa0tiques \xc3\xa9s la decisi\xc3\xb3 unilateral d\'un estat sobir\xc3\xa0 de posar fi a les relacions diplom\xc3\xa0tiques que ve mantenint amb un altre estat. \xc3\x89s, com l\'establiment de relacions, una lliure facultat de cada estat, encara que, naturalment, obe\xc3\xafx a raons molt greus i \xc3\xa9s conseq\xc3\xbc\xc3\xa8ncia d\'una aguda crisi en les relacions entre els estats. A difer\xc3\xa8ncia de l\'establiment, la ruptura \xc3\xa9s un acte unilateral que no exigeix el consentiment de l\'altre estat. _NEWLINE_L\'expulsi\xc3\xb3 o retirada del cap de missi\xc3\xb3 no suposa per si sola la ruptura de relacions diplom\xc3\xa0tiques. En canvi, l\'expulsi\xc3\xb3 o retirada de la totalitat del personal diplom\xc3\xa0tic d\'una missi\xc3\xb3 sembla que s\xc3\xad que implica ruptura de relacions diplom\xc3\xa0tiques, encara que alguns Estats prefereixen parlar, en aquest sup\xc3\xb2sit i mentre no hi hagi declaraci\xc3\xb3 expressa de ruptura, de "suspensi\xc3\xb3" de relacions diplom\xc3\xa0tiques. _NEWLINE_La ruptura de relacions diplom\xc3\xa0tiques no comporta necess\xc3\xa0riament la ruptura de relacions consulars. Els tractats entre els estats continuen en vigor. Els estats poden confiar a un tercer estat la protecci\xc3\xb3 dels seus interessos._NEWLINE_Dins d\'una hipot\xc3\xa8tica escala, la gradaci\xc3\xb3 d\'un episodi de tensi\xc3\xb3 entre dos estats que mantenen relacions diplom\xc3\xa0tiques seria (de menys a m\xc3\xa9s) la seg\xc3\xbcent: tramesa d\'una nota de protesta; convocat\xc3\xb2ria de l\'ambaixador (pel ministeri d\'afers exteriors davant el qual es troba acreditat, sovint per fer-li entrega personalment d\'una nota de protesta); crida a consultes de l\'ambaixador; suspensi\xc3\xb3 de relacions diplom\xc3\xa0tiques i, finalment, trencament de relacions diplom\xc3\xa0tiques. Per part dels mitjans de comunicaci\xc3\xb3 \xc3\xa9s for\xc3\xa7a freq\xc3\xbcent - i erroni - confondre la convocat\xc3\xb2ria d\'un ambaixador amb la crida a consultes.'